  Анжелика Тихонова корреспондент Вань удмуртъёслэн «Удмурт Кенеш» огазеяськонзылы 2016-тӥ арын 25 ар тырме. Со трос гинэ удмурт азьветлӥсьёсты, кивалтӥсьёсты, «кизилиосты» будэтӥз. Ортчем аръёс ӵоже трос ужрадъёс, форумъёс, фестивальёс радъяськизы. «Удмурт Кенеш» удмуртлыкез ӝутон понна висисьёслэн инъетсы луиз. Нош мар лэсьтэмын берло ар ӵоже, мар возьмано азьланяз? Иворъёсъя «Удмуртия» агентстволэн корреспондентэз со сярысь юалляськиз огазеяськонлэн тӧроезлэсь Татьяна Ишматовалэсь. Арлэн емышъёсыз  — Тӥ кема ик уд ужаське ай «Удмурт Кенешлэн» кивалтӥсез луыса, мае пусйысалды ар ӵоже ужамысьтыды, кыӵе бадӟым ужъёс лэсьтӥды?  — Нырысь ик, Бадӟым Ӧтчам ортчем бере, Резолюция бордын ужам. Соин тодматыны кулэ вал вань кивалтӥсьёсты — муниципал кылдытэтъёсын-а кивалтӥсьёс, асьме элькунэнымы-а кивалтӥсьёс. Собере асьмеос кулэ лэсьтыны план, кызьы со Резолюциез быдэстыны, улонэ пыӵатыны. Со бордын тӥни бадӟым уж нуиськиз. Кыкетӥез: выль кивалтӥсь лыктэ бере, со аслэсьтыз командазэ кылдытэ. Команда бордын но бадӟым уж — кызьы сое огазеяны, кыӵе ужпумъёс пуктӥськом асьме азе, мар бордын ужаны. Солы саклык висъямы. «Удмурт Кенешлэн» Пичи кенешезлэн пумиськоназ                                                                                  Фото: Григорий Фомин © Трос гинэ потай ёросъёсы. Съезд азьын котькуд ёрос ёзэтамы выль актив быръемын вал уго. Со дыре ик кутским муниципал кылдытэтъёсын огкылъёс гожъяны. Малы ке шуоно валаськом, котькуд уж пичиысен кутскыны кулэ. Гуртъёсысен, ёросъёсысен. Соин ик Резолюциез быдэстон понна но удмуртлыкен герӟаськем юанъёсты одно кулэ кивалтӥсьёсын ӵош ик эскерыны. Ӵапак со понна огкылъёс гожъяны кутским. Ёрос огазеяськонъёсын ужан но диаспораосын кусып  — Нош кыӵе амалъёсын ужаськоды ёрос ёзэтъёсын, палэнысь удмуртъёсын?  — Нырысь ик уж, «Удмурт Кенешез» кылдытыку, лулчеберет бордысь кутскиз вал. Шулдыръяськонъёс, фестивальёс радъяськыны кутскизы. Соку ик, огазеяськон кылдэм бере, Гербер нырысетӥосыз пӧлын ортчыны кутскиз. Нош туннэ шумпотыса учкиськом, солэн пайдалыкез вал шуыса. Котькуд гуртын но, котькуд ёросын но фольклор коллективъёс кылдытэмын. Со бордысь ик кутскиз удмуртлык ӝутскыны. «Удмурт Кенешлэн» XIII ӧтчамаз                                                                                                Фото: vk.com (Татьяна Ишматова) © Собере ужпум пуктӥськом вал ини удмурт кылэз азинтыны кулэ шуыса. Адямилэсь ас валанзэс ӝутыны кулэ шуыса. Мед дышетозы пиналъёссэс удмурт кыллы, школаын мед дышетозы шуыса. Вань удмурт егитъёс, кудъёсыз будӥзы ӵапак со вакытэ, куке соосын анайёссы, песянайёссы пичиысен удмурт кылын ӧз вераське. Туннэ нуналлы соослы удмурт кылэз анай кылэз кадь асьсэ пиналъёссылы сётыны секытгес луэ ини. Соин ик, кызьы табере луонлыкъёс кылдытоно, удмурт кыл котькытын мед чузъяськоз шуыса, мед сое нокыӵе шуг-секытъёстэк дышетыны быгатомы шуыса, — со бордын ужпум. Валаськом, одӥг гинэ кыӵе ке шуг-секытэз ӝутыса, шуом, лулчеберетэз нимаз, дышетонэз нимаз — со югдурез нокызьы уд вошты. Быдэсак луыны кулэ радлык. Быдэсак луыны кулэ программа, кызьы удмурт калыкез утьыны. Со герӟаськемын вань-вань удысъёсын: экономикаен но, гурт удысэн но, лулчеберетэн но, егитъёсын ужанэн но, дышетонэн но, мерлыко политикаен но «Удмурт Кенеш» огазеяськонлэн тӧроез Татьяна ИшматоваСоин, мон малпасько, одӥгез бадӟым блок — со палэнын улӥсь егитъёс но. «Удмурт Кенеш» азе удмурт калык медаз быры, лыдыз медаз ичиёмы шуыса ужпум пуктӥськом ке, асьмеос бадӟым саклык висъяны кулэ вань удмуртъёслы, Удмуртилэсь палэнын улӥсьёсызлы но. Соослы но юрттэт сётоно, соосын но ужаны кулэ. Та дыр куспын (Татьяна Ишматова «Удмурт Кенеш» огазеяськонлы тӧрое быръемын вал 2016-тӥ арын 11-12 тулыспалэ ортчем вань удмуртъёслэн ӧтчамазы - ред.) кык пол Киров улосэ потай, одӥг пол ужъя ветлӥм, кыкетӥзэ Киров улосысь Слободской ёросысь Светозарево гуртэ — «Выль ӝук» праздниказы. Кызьыгес, маргес соослэн радъяське шуыса (тодыны - ред.). Собере потамы Башкортостанэ. Удмурт лулчеберетлы сӥзем нуналъёс ортчытӥм. Пумиськылӥм школаосын, дышетӥсьёсын, кивалтӥсьёсын но дышетскисьёсын пумиськонъёс ортчизы. Ми делегациен потамы, кытчы пыриськизы пӧртэм удмурт огазеяськонъёсысь азьветлӥсьёс, собере Башкортостанысь калыкъёслэн йӧскалык лулчеберетъя автономизылэн активеныз пумиськон ортчытӥм, администрациысьтызы кивалтӥсьёссы вал… Алигес бертӥм Свердловск улосысь. Озьы ик удмуртъёс доры потамы. Тыршиськом ужаны палэнын улӥсь удмуртъёсын. Свердловск улосвылысь удмуртъёсын пумиськонын                         Фото: vk.com (Татьяна Ишматова / Георгий Шамшияров) © Со дыре ик пыӵатӥськом на валанэз — удмурт калык пӧлын но, мукет калыкъёс пӧлын но — Удмурт Элькунмы быдэсак герӟаськемын удмурт калыкен шуыса. Со Кункатын но озьы гожтэмын, асьмеос но валаськом, элькунмылэн нимыз удмуртъёсын герӟаськемын шуыса. Мон малпасько, луыны кулэ нимысьтыз программаос, кудъёсыз юрттысалзы удмурт калыкез азинтыны. Кулэ ӧвӧл чӧлскыны Йӧскалык политикая министерство вылэ гинэ. Та юан котькуд министерстволэн одӥгез люкетэз луыны кулэ.  — Нош азьланяз ёрос огазеяськонъёсын пайдалыкогес ужан понна кыӵе амалъёс кутыны малпаськоды? Нырысь ик, мон шуисько, котькуд кивалтӥсьмы котькуд удысын кӧня ке но тодӥсь-валась адями луыны кулэ. Со пуштроссэ валаны кулэ «Удмурт Кенеш» огазеяськонлэн тӧроез Татьяна ИшматоваКыкетӥез, авторитетэз луыны кулэ. Нош со понна, валамон ини, ужаны кулэ. Ужаны кулэ пӧртэм удысъёсъя, лулчеберет бордын сяна, мукет удысъёсын но, шедьтыны луонлык азинскыны, валэктыны. Милям сыӵе амалъёсмы луыны кулэ, дыр, — валэктыны. Кивалтӥсьёслы но кулэлыксэ валэктыны: удмурт кылэз ми мыл потэммыя дышетыны кулэ ӧвӧл. Со туж бадӟым миссия асьме вылын — удмурт калыкез утён. Сое туж тросэз уг валало, малпало со юанъёс кыӵе ке мултэс юанъёс шуыса. Ми, удмурткенешчиос, со юанъёсты ӝутыны тыршиськом. Со юанъёсты пуктыны валтӥсь юанъёс пӧлы.  — Нош али вань кивалтӥсьёсты ас интыязы шуыны быгатӥськоды-а?  — Конечно. Общественной уж, валаны кулэ, со уж, кудӥз понна коньдон уг басьто. Ужрадъёслы гинэ но коньдон соос асьсэос утчаса ветло, кытысь ке мар ке быгатозы-а чепыльтыны, кин ке, оло, грантъёс гожъяны быгатэ. Но, огъя, со эшшо ватсаса уж. Но со понна коньдон но уг тыриськы, нош эшшо кӧня мылкыд, кӧня тазалык быре. Куке кутско «коканы» «Удмурт Кенешез», валаны кулэ, ми мер огазеяськон шуыса. Ми ӧвӧл кун ёзэс, кудӥз котькуд толэзь нимысьтыз коньдон басьтэ. Кудӥз быгатэ кыӵе ке но косон сётыны. Ми дэмланы но оскытыны гинэ быгатӥськом.  — Кыӵе азьветлӥсь ёросъёсты пусйысалды?  — Вань ёросъёс, кытын выль кивалтӥсьёс лыктӥзы, соос али гинэ кутско ай, утчало пӧртэм амалъёс, кызьы ужаны. Вань ёросъёс, кытын туж кема аръёс ӵоже кивалто ини асьме азьветлӥсьёсмы. Валамон ини, капчигес ужаны, дыр, со ёросъёсын, кытын трос удмуртъёс уло. Со Пичи Пурга, Алнаш ёросъёс. Можга ёросэз-а басьтыны. Но отын чурытгес куронъёс но пуктӥськом. Шумпоттытэ Сарапул ёрос. Ӟуч ёросын соос кылдыто удмурт классъёс, быгато кызьы ке тунсыкъяськытыны егитъёсты. Одӥг кадь дунъет сётыны секыт. Малы ке шуоно котькудӥз улэ аслаз ёросаз, аслаз шуг-секытъёсыз, югдурез пушкын. Соин ик мон вань кивалтӥсьёсмылы туж бадӟым тау карысал. Соос дыр но шедьто, луонлык но шедьто, весь утчасько, кыӵе ке выль амалъёс утчало, егитъёсты кыскыны бордазы. Лагерьёс-а ортчытъяло, кыӵе ке но пичи ке но лагерной сменаос тыршо ортчытъяны, фестивальёс, котырес ӝӧкъёс, пӧртэм пумиськонъёс. Шӧдӥськод: куддыръя чай юыны гинэ но люкасько ке, сыӵе мыло-кыдо верасько но отысь пото кыӵе ке но выль ужрадъёс, выль малпанъёс, программаос. Кивалтӥсьёсты будэтыны тыршиськом. Мон шумпотӥсько, пӧламы вань ини асьсэдыз возьматыны быгатэмъёс, мер уж пыр но. Кылсярысь, огез огшоры дышетӥсь вал, но мер уж пыр ассэ возьматыса, со директор дорозь будӥз. Азьланяз, оло, эшшо кивалтӥсь луоз. Вань ёрос кенешъёслэн тӧрооссы мер уж пыр будэмын. Соин ик мер огазеяськонлы, кудӥз адямиослы возьматскыны луонлык сётэ, бадӟым дунъет сётоно, дыр. Ушъяса верасал, «Удмурт Кенешлэн» ӵектэмезъя пуктэтъёс пото шуыса. Тани Балезино ёросын муниципал кылдытэтлэн тӧроезлэн удмурт кылэз нылпи садъёсысен кутскыса, вань дышетон учреждениосы пыртон сярысь пуктэтэз вань ини. Но со бордын эшшо туж трос ужаны кулэ на ук, со мед ужалоз шуыса. Со бордын нош ик общественникъёс выро, соос ик сое азинто, соос ик тыш сиё, собере кыл кыло. Анай-атайёслэсь-а, дышетӥсьёслэсь-а. Соин ик мер огазеяськонын уж — со туж секыт уж. Тросэз уг но валало со ужез. Нош валась адями, валамон ини, со юрттыны тыршоз. Удмурт коллективъёсмы но вань, удмурт кылмы но чузъяське, ум возьдаськиське вераськыны, со ведь ваньмыз оглом асьмелэн ужмы. Ӵош лэсьтэм ужмы. «Удмурт Кенеш» огазеяськонлэн тӧроез Татьяна Ишматова «Удмурт Кенешлэн» Пичи кенешаз                                                                                                               Фото: Григорий Фомин © Удмурт кыл сярысь  — Кызьы Удмуртиын азинске удмурт кылэз дышетон?  — Валасько, тросэз школаосмы ворсасько шуыса. Соин валче дышетӥсьёслэн но интыоссы быро. Но со дыре ик трос луонлыкъёс сётэмын али администрациослы, школаослэн администрациоссылы, соос дышетонъя планазы удмурт кылэз пуктыны быгато шуыса. Жаляса верано, вань кивалтӥсьёс со понна уг нюръясько, со понна дур уг басьто. Кивалтӥсьёслы капчигес удмурт кыллэсь куштӥськыны, ӧжытгес йыр висёнзы луоз. Соин сэрен, сыӵе курон элькунысь ӧз луы ке (министерствоысь, кызьы соос шуо), со юанэз секыт луоз азинтыны. Но министерство «со юанэн асьсэ ёросъёсын, асьсэ школаосын вырыны быгато» шуэ. Малы ке шуоно выль катъя министерстволэн ӧвӧл ужоскетэз приказ сётыны. Но ми котьку но та юанэз ӝутыку вераськом таӵе кылъёсты: луиз ке политической воля, кылэз дышетозы «Удмурт Кенеш» огазеяськонлэн тӧроез Татьяна Ишматова Нокин уз утча ни соку солэсь куштӥськыны луонлыкъёс. Со луоз огез валтӥсез ӧр, кудӥз луыны кулэ. Вот со понна ик нюръяськиськом. Милемыз дышетӥзы ини вераны, анай-атайёс удмурт кылэз дышетонлы пумитъясько шуыса. Но тросэз со сярысь уг но малпасько. Мон кӧня потасько, воксё мукет юанэз ӝуто анай-атайёс. Соослэн потэ пиналзэс удмурт нылпи садэ, удмурт классэ сётэмзы, но соослы луонлыкъёс кылдытэмын ӧвӧл. Соослы верало: «Быдэс класс люканы быгатӥды ке мылкыд карисьёсты, соку ми тӥледлы усьтом сыӵе луонлык. Яке группа нылпи садын. Но милям ӧнерчимы ӧвӧл, кудӥз быгатысал соосын вераськыны удмурт кылын. Уг лыкто ми доры сыӵе ӧнерчиос». Мар сярысь со вера? Кулэлык вань, луонлыкъёс кылдытэмын ӧвӧл. Ӵапак со сярысь ик ми вераськиськом, куке воштӥськонъёс пыртыны дэмласьком кун кылъёсъя катэ, кытчы гожтыны турттӥськом — валтӥсь луыны кулэ элькунамы кун кылъёсты дышетыны огкадь луонлыкъёс кылдытон. Мынам мылкыды вань ке, мон кулэ ӧвӧл бызьылыса утчаны, кытын, кытчы мон пиналме сётыны быгатӥсько, удмурт кылэз мед дышетоз шуыса. Вот со, мон малпасько, туж бадӟым вамыш луысал. Сое нылпи садысен ик кутскыса одно кулэ карыны.  — Шуг-секытъёс элькунамы но вань, нош мукет улосвылъёсын нылпиоссэс кызьы дышето?  — Йӧскалык элькунъёсын удмурт кылэз капчиен дышето, отын ноку юанъёссы но ӧз кылдылэ, малы кулэ удмурт кылэз дышетыны. Вань удмурт гуртъёсын соос удмурт кылэз дышето. Шуг-секытсы учебникъёс пумысен гинэ кылдэ. Туннэ нуналлы тодӥськом, перечене (шоръёзо дышетонъя программаосты быдэсъясь кун аккредитациен дышетсконниослы Россиысь Дышетонъя но тодосъя министерствоен кутыны лэзем учебникъёслэн списоксы – ред.)  сюрымтэ учебникъёсъя уг яра дышетыны, соин ик соос соосты федерал перечене пыртытозязы коньдонэн но басьтыны уг быгато. Асьмеос вузаны ум быгатӥське, нош соос басьтыны уг быгато. Но мон шумпотӥсько, учебникъёсмы азинско но туж умой дунъет басьто, Россиын но. Электрон учебникъёсмы кылдо. Но перечене пыртон понна, туж бадӟым коньдон кулэ. Нош басьтоно ке Киров, Пермь улосъёсты, отын удмурт кыл быре ини, дышетон удысысь со кошке. Со кошке факультативе, кыӵе ке курсъёсы, кружокъёсы, но урок кадь уг нуиськы ини. Со герӟаськемын кадръёсын но — уг тырмо ужасьёс. Кыкетӥез, улосвылъёсты ке учконо — гуртъёссы быро, калыксы но ичиёме, пиналъёссы но школае ӧжытгес ветло, соос пӧлысь удмуртъёс но ӝыныез гинэ луо, быдэсак класс уг люкаськы. Соин ик со туж бадӟым шугъяськон. Егитъёсты огазеяськонэ кыскон  — Нош кыӵе амалъёсын ужаны малпаськоды удмурт егитъёсын, соосты бордады кыскон понна, кыӵе ке форумъёс, фестивальёс радъяны уд малпаське-а?  — Котькуд ӧръя асьмелэн луыны кулэ нимысьтыз планмы. Одно ужаны кулэ егит депутатъёсынымы, кудъёсыз ёрос кенешъёсын вань. Удмуртъёсыз ӧжыт ке но, вань. Егитъёслэн парламентъёсынызы. Тунсыкъяськонзы соослэн но вань. Кар Думаын али кылдытэмын сыӵе парламент. Соосын одно кусып возьыны кулэ. Но валамон ини, нырысь ик шедьтоно соослэсь тунсыкъяськонъёссэс. Соос политикаен герӟасько бере, соослы, малпасько, тунсыкогес политика. Вылӥ политикъёсын тросгес пумиськонъёс кызьы ке но радъяны, дышетскыны, амалъёс утчаны - кызьы, шуом, ас малпанъёстэ улонэ пыӵатыны. Лулчеберетэн герӟаськем ке, амалъёс туж трос. Мон малпасько, фин-угор дуннеез но басьтыны ке, азьлань мынӥськом. Егитъёс быгато азинскыны — пӧртэм конкурсъёс но, фестивальёс но, рок-фестивальёс но, оломар но лэсьтӥське «Удмурт Кенеш» огазеяськонлэн тӧроез Татьяна Ишматова«Удмурт Кенеш» али но соос понна дурбасьтэ, юрттэт сётэ. «Элькуновидениез», шуом. Одӥгез кылдытӥсез ми луиськом, солэсь валтӥсь кузьымзэ сётӥськом. «Элькуновидениелэсь» но амалъёссэ кӧня ке воштыны турттӥськом. Собере «Гурт-fest» фестиваль али ортчиз. Соослы юрттӥм вал. Егитъёсын ужа «Шунды» огазеяськон бере, соос милям исполкомамы пыремын, ми соослы но юрттыны котьку но тыршиськом, кызьы ӵош ужаны. Удмурт кырӟанъя «Элькуновидение» конкурсын                                           Фото: vk.com (Татьяна Ишматова / Стас Иванов) © Озьы ик палэнысь удмуртъёс доры куке потаськом, одно ик сьӧрамы басьтӥськом «шундыосты», егитъёсты. Мастер-классъёс мед ортчытъялозы шуыса со пиналъёс понна, кудъёсыз школаосын дышетско, кудъёсыз отын уло. Мон туж шумпотӥсько туннэ пиналъёслэн шулдыръяськон-шутэтскон ӧрзы туж азинскемын ини шуыса. Ми дышетскон дыръя толэзяз одӥг пол гинэ ортче вал удмурт дискотека, ми ваньмы отчы мынӥськом вал. Нош туннэ нуналлы удмурт дискотекаос котькуд ёросын ортчо. «Кизилиос» соос доры пото ини. Ижкарын но сыӵе ужрадъёс трос ортчыло. Соин ик малпасько, со ӧръёсъя ужано, кытын асьмеос та дырлы номыр лэсьтэмын ӧвӧл ай. Творчествоен герӟаськем тросгес егитъёсты кызьы ке но огазеяно. Одӥгзэ ми эскерим амалэз: возьматыны Эрик Батуевлэсь (Эрик Батуев – удмурт кылбурчи, ӟуч гожъясь, журналист, зэмос нимыз Валерий Батуев, улонысь кошкиз 2002-тӥ арын – ред.) творчествозэ моноспектакль пыр, кудзэ Сергей Антонов лэсьтӥз. Со Эрик Батуевлэн кылбуръёсыз вылын пуктэм постановка, кудӥз тодматэ Эриклэн лулпуш дуннееныз, тодматэ малпанъёсыныз но кылбуръёсыныз. Егитъёс, кудъёсыз туннэ нуналлы интернетын пуко, туж уг но лыдӟисько, оло, сыӵе амал пыр кылбурчиосмылэн но гожъяськисьёсмылэн творчествоенызы тунсыкъяськыны кутскысалзы. Мон малпасько, та амалэз одно азинтом. Малы ке шуоно, поттамы вал та постановкаен дышетскисьёс азе, Изгуртэ, соос туж, туж умой пумитазы. Пиналъёслы кельше сыӵе амал. Спортэн туж потэ вал герӟаськем. Егитъёс пӧлын тазалыко улон амал одно ик кулэ луыны. Шедьтыны кулэ амалъёс, кудъёсыз асьме удмурт пияшъёсмес но нылашъёсмес огазеясалзы, соос тазалыксэс кыдатысалзы, юнматысалзы. Пӧртэм амалъёс, валамон ини, шедьтыны луоно, форумъёс… форум туэ ми ум ортчытӥське, малы ке шуоно, верай ини, трос ужрадъёс, но ми сое одно ортчытом вуоно арлэн кутсконаз. Оло, со ужрадысь ик кутскысал быдэс ар, кудӥз сӥземын луысал удмурт егитъёслы. «Удмурт Кенеш» понна сыӵе валтӥсь ужпум пуктысалмы. Ёросъёсын но, Ижкарысь-а ёросъёсын, жаляса верано, егитъёс ӧжытгес кыстӥсько мер уже. Со валамон, малы ке шуоно соос сюлмасько, кытын ужаны, улон инты, нылпиос сярысь. Нош мер уж со «ныпъет» луэ. Соин ик кулэ шедьтыны сыӵе амалъёс, кудъёсыз соослы юрттысалзы асьсэдыз возьматыны. Мед соос асьсэдыз пӧртэм-пӧртэм площадкаосын возьматыны быгатысалзы. Яке вань ке кыӵе ке малпанъёссы, но соослы кыӵе ке юрттэт кулэ, яке кинэн ке тодматыны кулэ. Татын но, оло, юрттыны быгатысалмы. Амалъёс трос, кулэ шедьтыны одӥгзэ но сое нуыны. Отчы-татчы кыстаськыны кутскиськод ке, со озьы ик ортче но быре. Но целенаправленно сое нуид ке, соку, мон малпасько, ӧръяськоз, дыр, ужмы. Азьланез сярысь котьку секыт вераны. Адӟиськод, малпаськод озьы, нош собере кызьы со луоз… валаськод, егитъёсын секытгес ужаны шуыса. Ужась егитъёсын, дышетскисьёсын но студентъёсын ӧвӧл, ужась егитъёсын. Но со ужпумез саклыктэк кельтыны нокызьы уг яра. Политика  — Удмурт кенеш мер огазеяськон луэ, нош быгатӥськоды-а политикае пыриськыны но кызьы?  — Быгатӥськом, Уставын гожтэмын: вань юанъёсын, кудъёсыз герӟасько удмурт калыкен, политикаын-а, экономикаын-а, кыӵе ке но юридической, правовойбазаын-а, «Удмурт Кенеш» отчы одно ик пыриськыны кулэ шуыса. Ваньмызъя, маин герӟаськемын удмурт калык. Ми одӥг сыӵе мер огазеяськон, кудӥз одӥг пол гинэ ӧз пота каткылдытӥсь кичӧлтонъёсын но. Ми ум вераське результатэз сярысь… Тани дышетон сярысь катэ воштӥськонъёсын потӥм вал, но, жаляса верано, соосты лыдэ ӧз басьтэ депутатъёс. Но озьы ке но, со сярысь трос вераськизы. Нош али воштонъёс дасямы ке кун кылъёсъя катэ, туж оскисько, соос пыртэмын луозы шуыса. Котькыӵе быръён кампаниос дыръя, валамон ини, пыриськиськом малпаськыса но турттӥськом асьме адямиосмылы юрттыны. Пӧртэм уровенья. Соин ик ваньмыныз герӟаськемын. Россилэсь нуналзэ пусъёнын                                                                                                       Фото: vk.com (Татьяна Ишматова) © Тырмымтэос  — Али Свердловск улосэ ветлэмды бере «Вконтакте» вотэс бамын гожтӥды Бериялэн Сталин доры ветлэмез сярысь анекдотэз но малпанъёстэс. Малы сыӵе малпанэ вуиды? Татьяна Ишматовалэн «ВКонтакте» бамысьтыз  — Куке адӟиськод, адямиос трос но ӧвӧл кадь шуыса, но куспазы кыӵе ке но нюръяськон, ог-огзэс валамтэ интыос кутско, со дыре ик валаськод: асьмеос сомында дырмес быдтӥськом куспамы ожмаськонлы — кин визьмогес, кин данъямонгес, кинлы тросгес саклык висъямын мед луоз шуыса — мылкыд куашка. Со дыре туж троссэ ыштӥськом, ыштӥськом авторитетмес, кужыммес, мылкыдмес, со дыре ик палэнысен серем кадь адӟиськиськом. Адямиос мер огаезяськонэ асьсэдыз гинэ возьматыны но кинэн ке нюръяськыны лыкто ке, со котьку шараяське но пайда уг сёт. Адями кыӵе ке уж пыр быгатонлыкъёссэ возьматэ ке, солэн ваньмыз пӧрме но со нокинэн уг нюръяськы, со аслэсьтыз ужъёссэ быдэсъя но турттэ мукетъёсызлы но юрттыны, соку гинэ пайдаез вань. Но со дыре ик мон валасько, асьмеос туж ӧжыт, соин ик мон уг быгатӥськы палэнтыны сыӵе адямиосты но. Котькыӵе удмурт - со мынам удмуртэ, мынам мукетыз ӧвӧл «Удмурт Кенеш» огазеяськонлэн тӧроез Татьяна ИшматоваВала-а со милемыз, уг вала-а, потэ-а солэн милемын ужамез, уг поты-а. Мон шуисько, кин со «Удмурт Кенеш» — мон но, тон но, вань удмуртъёс. Соку гинэ солэн кужымез луоз, куке асьмеос огазе вераськыны быгатом. Милемыз чотэ, лыдэ басьтозы соку гинэ, куке асьмеос ӵош кариськыса сое вералом. Нош одӥгез озьы вераз ке, мукетыз тазьы, шуозы «куспады огкыл шедьтэ, собере потэ ини». Туннэ нуналлы луыло сыӵе но учыръёс, куке адямиос калыкез огазеянлэсь вылӥегес пукто ас малпанъёссэс. Соку воксё но кулэ ӧвӧл мер ужен вырыны. Ужа тон, возьматы, астэ азинты. Вань сыӵе ӟеч примеръёс, куке адямиос асьсэ понна быгато асьсэдыз возьматыны. Но тон эн нюръяськы аслад удмуртъёсыныд. Пыд эн пукты. Лэсьты тон аслэсьтыд уждэ но тӥни. Соин ик со анекдот тодам лыктӥз. Куке тон ваньзэ адӟиськод, валаськод, но номыр лэсьтыны уд быгатӥськы. Адямилэсь йырзэ ведь уд вошты — кӧня вераськиськод, нош со озьы ик азьланьтэ. Соосын но ужаны кулэ. Мукетъёсыз милям ӧвӧл.  — Мар уг тырмы на али азинскыны? Мар люкетэ?  — Уг тырмо асьме удмурт ужбергатӥсьёс, кудъёсыз юрттэт сётысалзы. Валаськом, али сыӵе вакытэ улӥськом, товарно-рыночной кусыпъёсын, уксётэк номыр уг лэсьтӥськы. Бюджетысь коньдонэз кызьы ке но курыны, ветлыны, ӵектосъёс гожъяны сяна, тросгес луонлыкъёс луысалзы ке палэнын но… именно тунсыкъяськись адямиос, кудъёсыз нимаз ӵектосъёслы юрттэт сётысалзы. Кинлы вазиськод на удмуртъёслы сяна. Кинлы со тунсыко. Мыным потэ, асьмелы уг тырмо сыӵе азьветлӥсьёсмы, ужбергатӥсьёсмы, кудъёсыз дась сюдыны удмурт огазеяськонэз, дурбасьтыны, ӝутыны сое. Соку данэз но луысал, дыр, бадӟымгес, тросгес луонлыкъёс но луысалзы. Тегъёс: Политика Мерлык Лулчеберет Дышетон Ижкар егитъёс Удмуртия УдмуртКенеш удмуртъёс ТатьянаИшматова удмурткыл  